Аҫабалар еренә сит ҡәүемдәрҙең күпләп ултырыуы менән бәйле Ә. З. Әсфәндиәров 1694 йылда Мәскәүҙәге Ҡаҙан приказы һарайының Өфө воеводаһы Д. Н. Головинға ебәргән грамотаһын да телгә ала. Унда һүҙ аҫабалар ерҙәрен ҡурсалау, килмешәктәргә оброкҡа биреүҙе тыйыу, ә Ҡаҙан, Тубыл, Көңгөр өйәҙҙәренән һәм Тоҙ ҡайнатыу заводынан (хәҙерге Красноусольск ҡасабаһы) үҙ белдеге менән килеп ултырған урыҫ, татар, сыуаш һәм вотяк һ.б. ҡыуып ебәрергә ҡушыла. Был документты, әлбиттә, рәсми даирәләрҙә иң элек һалым йыйыу йәки башҡа сәбәптәр менән үҙ мәнфәғәтен ҡайғыртыу, тип тә ҡабул итергә мөмкин.